Na podlagi 24. člena Zakona o visokem šolstvu (Ur. l. RS, št. št. 32/12 – UPB-7, 40/12 – ZUJF, 57/12 – ZPCP-2D, 109/12, 85/14, 75/16, 61/17 – ZUPŠ, 65/17, 175/20 – ZIUOPDVE, 57/21 – odl. US, 54/22 – ZUPŠ-1, 100/22 – ZSZUN in 102/23; odslej: ZViS) in 330. člena Statuta Univerze v Mariboru (UPB-14, Ur. l. RS, št. 100/23; odslej: Statut) ter ob upoštevanju ZViS, zlasti členov 7 in 7b, Zakona o delovnih razmerjih (Ur. l. RS, št. št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22, 54/22 – ZUPŠ-1, 114/23 in 136/23 – ZIUZDS; odslej: ZDR-1), Statuta, zlasti člena 221, in Kodeksa etičnega ravnanja na Univerzi v Mariboru, zlasti poglavij II, V, VII in IX, je dne, 8. aprila 2024, dekan Pravne fakultete Univerze v Mariboru sprejel

# **AKT O POSTOPKU POMIRJANJA ZA ŠTUDENTE PRAVNE FAKULTETE UNIVERZE V MARIBORU**

## 1. člen

1. Ta akt ureja postopek alternativnega reševanja sporov in pomirjanja med pedagoškim in nepedagoškim osebjem na eni strani ter študentkami in študenti na drugi strani, s ciljem varovanja dostojanstva šibkejše stranke, uresničevanja etičnega ravnanja in zagotavljanja objektivnih možnosti za učinkovito vodenje izobraževalnega procesa ter razreševanje sporov oziroma nesporazumov, do katerih lahko pride v okviru pedagoškega procesa, ki se izvaja v okviru Pravne fakultete Univerze v Mariboru.
2. Postopek pomirjanja, kot je določen v tem aktu, ni obvezen in z ničemer ne posega v postopke na Univerzi v Mariboru in pred pristojnimi javnimi oblastmi Republike Slovenije. Postopek v celoti temelji na prostovoljnosti odločitve za tovrstni način reševanja sporov ali nesporazumov.
3. Postopek pomirjanja po tem aktu se ne opravi za spore v zvezi z ocenjevanjem izpitov, kolokvijev in drugih oblik ocenjevanja in preverjanja znanja.

## 2. člen

1. Če ni v posameznem primeru določeno drugače, imajo pojmi, uporabljeni v tem aktu, naslednji pomen:

* »dekan« je dekan Pravne fakultete Univerze v Mariboru;
* »nepedagoško osebje« so vse osebe, ki na podlagi pogodbe o zaposlitvi ali druge pogodbe opravljajo nepedagoško delo na Pravni fakulteti Univerze v Mariboru, zlasti v okviru referata za študentske zadeve in knjižnici;
* »pedagoško osebje« so vsi visokošolski učitelji, asistenti in druge osebe, ki na podlagi pogodbe o zaposlitvi ali druge pogodbe izvajajo pedagoški proces na Pravni fakulteti Univerze v Mariboru;
* »pedagoški proces« so vse oblike poučevanja in usposabljanja, zlasti predavanja, seminarji in vaje, preverjanje in ocenjevanje znanja in mentorsko delo, ne glede na to, ali gre za redni študij, izredni študij ali obštudijsko dejavnost;
* »študentke in študenti« so študentke in študenti Pravne fakultete Univerze v Mariboru in druge osebe, ki se kot slušateljice in slušatelji udeležujejo pedagoškega procesa, ki se izvaja v okviru Pravne fakultete Univerze v Mariboru, zlasti študentke in študenti, ki so na izmenjavi v okviru programa Erasmus.

1. V tem aktu uporabljeni pojmi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol, če v posameznem primeru nista uporabljeni obe slovnični obliki.

## 3. člen

1. Postopek pomirjanja se začne izključno na pobudo prizadete študentke oziroma študenta. Če dekan neformalno izve za okoliščine, ki kažejo na spor ali nesporazum, do katerega pride v okviru pedagoškega procesa, ki se izvaja v okviru Pravne fakultete Univerze v Mariboru, lahko domnevno prizadeto študentko ali študenta povabi na pogovor in jo/ga seznani z možnostjo izvedbe postopka pomiritve, vendar je odločitev o tem v prosti presoji študentke oziroma študenta.
2. Prizadeta študentka oziroma študent, ki želi sprožiti postopek pomirjanja v smislu tega akta, v vložišču fakultete vloži pobudo v zaprti kuverti z napisom: *»Ne odpiraj! Za dekana PF UM; postopek pomirjanja«*. Če se pobuda nanaša na sporno ravnanje, ki naj bi ga izvršil dekan, se pobuda naslovi na prodekana za izobraževalno dejavnost, ki v tem primeru izjemoma opravlja vse aktivnosti, ki jih akt sicer predvideva za dekana.
3. Dekan po tem, ko se neposredno seznani z vsebino pisne pobude, v najkrajšem možnem času po prejemu pobude opravi s pobudnico ali pobudnikom razgovor, nato pa po lastni presoji odloči, ali je zadeva primerna za postopek pomirjanja, in sicer najkasneje v 8 dneh po opravljenem razgovoru. Če dekan odloči, da je zadeva primerna za postopek pomirjanja, nemudoma sproži aktivnosti, potrebne za imenovanje tribunala za postopek pomirjanja. O svoji odločitvi tudi obvesti študentko ali študenta, ki je podal pobudo za začetek postopka.
4. Tribunal za postopek pomirjanja je sestavljen iz treh članov, od katerih dva člana predlaga Študentski svet Pravne fakultete Univerze v Mariboru. Dekan v tej zvezi pisno pozove Študentski svet Pravne fakultete Univerze v Mariboru, da mu najkasneje v 8 dneh predlaga dva člana tribunala za postopek pomirjanja iz vrst študentov. Ko dekan prejme ta predlog, nemudoma imenuje tribunal za postopek pomirjanja, v katerega imenuje tudi člana iz vrst visokošolskih učiteljevali visokošolskih sodelavcev.
5. Dekan si prizadeva, da je tribunal za pomirjanje imenovan najkasneje v 21 dneh od dneva vložitve pobude. Sklep o imenovanju se vroči pobudniku in članom tribunala. Po opravljenih vročitvah vodja tribunala, tj. član iz vrst visokošolskih učiteljev, uskladi in določi termin začetka postopka pomirjanja.
6. Postopek pomirjanja se vodi v stavbi Pravne fakultete Univerze v Mariboru, predvidoma v dekanatu.
7. Postopek pomirjanja ni javen. Vodi ga član tribunala iz vrst visokošolskih učiteljev.
8. Postopek pomirjanja je namenjen kulturni izmenjavi mnenj v kontroliranem okolju, odpravi nesporazumov, spodbujanju k opravičilu, če je primerno, obnovi zaupanja in nasploh k vzpostavljanju temeljev za varstvo dostojanstva in normalno pedagoško delo, ni pa namenjen pravnemu reševanju sporov ali nesporazumov.
9. V postopku pomirjanja se ne vodi zapisnik, morebitni zapiski članov tribunala pa se na koncu postopka uničijo, za kar mora poskrbeti vodja tribunala.
10. Vse osebe, ki sodelujejo v postopku pomirjanja, varujejo tajnost oziroma zaupnost vseh podatkov in dokumentov, ki so bili uporabljeni v postopku.
11. Če ni izrecno določeno drugače, se za postopek pomirjanja smiselno uporabljajo določbe Zakona o mediaciji v civilnih in gospodarskih zadevah (ZMCGZ).
12. Vsa opravila v postopku pomirjanja po tem aktu lahko opravlja tudi po dekanu pooblaščena prodekanica oziroma prodekan.

## 4. člen

1. Pravna fakulteta Univerze v Mariboru na spletnih straneh objavi informacijo in navodila za študente o izvajanju postopkov pomirjanja ter vzorec pobude za začetek postopka.
2. Pravna fakulteta enkrat letno izvede krajše usposabljanje za študente in zaposlene o postopkih pomirjanja, mediacije in drugih oblikah alternativnega reševanja sporov.

## 5. člen

1. Ta akt začne veljati in se uporabljati z dnem sprejema akta s strani dekana.
2. Ta akt se lahko uporablja tudi za spore ali nesporazume, do katerih je prišlo pred dnem, določenem v prejšnjem odstavku tega člena.
3. Ta akt se objavi na spletni strani Pravne fakultete Univerze v Mariboru.

Dekan Pravne fakultete Univerze v Mariboru

Red. prof. dr. Tomaž Keresteš

Priloga:

* vzorec pobude za začetek postopka